b'\n_START_ARTICLE_\nBrian Greene\n_START_PARAGRAPH_\nBrian Randolph Greene (s\xc3\xbcndinud 9. veebruaril 1963 New Yorgis) on juudi p\xc3\xa4ritolu Ameerika \xc3\x9chendriikide f\xc3\xbc\xc3\xbcsikateoreetik ja teaduskirjanik._NEWLINE_Ta on tunnustatud stringiteoreetik. 1996. aastast on ta Columbia \xc3\xbclikooli teoreetilise f\xc3\xbc\xc3\xbcsika professor. Ta tegeles peegels\xc3\xbcmmeetria uuringutega, ka arendas ta ideed h\xc3\xbcpoteetilisest mustast august, mille mass ja laeng v\xc3\xb5rduks elektroni omadega. Praegu on tema uurimisvaldkondadeks stringikosmoloogia ja braanikosmoloogia.\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nTa l\xc3\xb5petas 1984. aastal Harvardi \xc3\x9clikooli f\xc3\xbc\xc3\xbcsika erialal bakalaureusekraadiga ja kaitses 1987. aastal Oxfordi \xc3\x9clikoolis doktorikraadi f\xc3\xbc\xc3\xbcsikas (doktorit\xc3\xb6\xc3\xb6 "Superstrings: Topology, Geometry and Phenomenology and Astrophysical Implications of Supersymmetric Models")._NEWLINE_1990. aastal asus ta \xc3\xb5ppej\xc3\xb5una t\xc3\xb6\xc3\xb6le Cornelli \xc3\x9clikooli, 1995. aastal sai seal t\xc3\xa4isprofessoriks. J\xc3\xa4rgmisel aastal v\xc3\xa4rbas ta endale t\xc3\xb6\xc3\xb6le Columbia \xc3\x9clikool, pakkudes talle professori kohta. Selles ametis on ta t\xc3\xa4nini, \xc3\xbchtlasi on ta \xc3\xbclikooli allasutuse \xe2\x80\x93 Stringide, kosmoloogia ja osakeste astrof\xc3\xbc\xc3\xbcsika instituudi kaasdirektor.\n_START_SECTION_\nIsiklikku\n_START_PARAGRAPH_\nTa on taimetoitlane. 1997. aastal v\xc3\xb5ttis omaks veganluse eluviisi._NEWLINE_Ta \xc3\xb5ppis keskkoolis f\xc3\xbc\xc3\xbcsik Lisa Randalliga samas klassis.'